ໜ່ວຍກກຳມະບານຮາກຖານພະແນກ ຖວທ ແຂວງ ສຳເລັດກອງປະຊຸມໃຫຍ່ຄັ້ງທີ 7
ກອງປະຊຸມໃຫຍ່ ຄັ້ງທີ 7 ຂອງໜ່ວຍກຳມະບານຮາກຖານພະແນກ ຖວທ ແຂວງໄດ້ໄຂຂື້ນ ແລະສຳເລັດລົງໃນຕອນແລງວັນທີ 12 ກຸມພາ 2016 ນີ້, ທີ່ຫ້ອງປະຊຸມພະແນກ ຖວທ ແຂວງເຊກອງ,ໂດຍການເຂົ້າຮ່ວມຂອງທ່ານ ບູ່ໄຊ ໄຊຍະເສນ ກຳມະການພັກແຂວງ, ເລຂາໜ່ວຍພັກ, ຫົວໜ້າພະແນກ ຖວທ ແຂວງເຊກອງ, ທ່ານ ນາງ ເພັດດາແກ້ວ ພົນສະລາດ ຮອງປະທານສະຫະພັນກຳມະບານ ແຂວງເຊກອງ, ມີຄະນະປະທານກຳມະບານຮາກຖານພະແນກ ຖວທ ແຂວງ ພ້ອມດ້ວຍສະມາຊິກກຳມະບານພາຍໃນພະແນກເຂົ້າຮ່ວມ.
ທ່ານ ນິແກ້ວ ບຸດດາວອນ ປະທານກຳມະບານຮາກຖານພະແນກ ຖວທ ແຂວງໄດ້ຕີລາຄາຄືນ ຜົນສຳເລັດໃນການຈັດຕັ້ງປະຕິບັດວຽກງານ ກຳມະບານຮາກຖານພະແນກ ຖວທ ແຂວງເຊກອງໃນສົກ 2013-2015 ຜ່ານມາວ່າ: ຄະນະປະທານ ກຳມະບານຮາກຖານພະແນກ ຖວທ ແຂວງ ໄດ້ເອົາໃຈໃສ່ສຶກສາອົບຮົມການເມືອງແນວຄິດ ໃຫ້ແກ່ສະມາຊິກ ພາຍໃນພະແນກຢ່າງຕັ້ງໜ້າ ເພື່ອສ້າງໃຫ້ສະມາຊິກທຸກສະຫາຍມີນ້ຳໃຈຮັກຊາດ, ມີຄຸນສົມບັດ ສິນທຳປະຕິວັດ ແລະ ມີແບບແຜນ ວິທີເຮັດວຽກທີ່ຖຶກຕ້ອງສອດຄ່ອງກັບແນວທາງ ນະໂຍບາຍຂອງພັກ, ລະບຽບກົດໝາຍຂອງລັດ, ໂດຍສະເພາະແມ່ນ ປະຕິບັດຄຳຂວັນ 2 ດີ 5 ເປັນເຈົ້າຂອງສູນກາງກຳມະບານລາວ ຕິດພັນກັນການຈັດຕັ້ງປະຕິບັດ ຂະບວນການແຂ່ງຂັນ ຮັກຊາດແລະ ພັດທະນາໄດ້ເປັນຢ່າງດີ, ນອກນີ້ ຍັງໄດ້ເອົາໃຈໃສ່ ເຂົ້າຮ່ວມຮັບຟັງການປະຖະກາຖາ ຫວນຄືນມູນເຊື້ອ ວັນສຳຄັນຕ່າງໆຂອງຊາດ, ຂອງພັກ ຢ່າງເປັນປົກກະຕິ ພ້ອມດຳເນີນການສຳຫຼວດ ກວດກາ, ດຳເນີນຊີວິດການເມືອງ, ເຮັດໃຫ້ບັນດາສະມາຊິກ ກຳມະບານທົ່ວພະແນກມີຜົນງານດີເດັ່ນ, ໂດຍສະເພາະ ໃນສົກ 2014-2015 ມີສະມາຊິກກຳມະບານ ໃນໜ່ວຍກຳມະບານ ຮາກຖານພະແນກ ຖວທ ໄດ້ຮັບໃບຍ້ອງຍໍຈາກສູນກາງກຳມະບານລາວມີ 37 ສະຫາຍ, ຍິງ 9 ສະຫາຍ, ໄດ້ຮັບໃບຍ້ອງຍໍ ຈາກສະພັນກຳມະບານແຂວງມີ 34 ສະຫາຍ, ຍິງ 13 ສະຫາຍ,ນອກນີ້ ໃນປີ 2014 ໜ່ວຍກຳມະບານຮາກຖານພະແນກ ຖວທ ແຂວງເຊກອງ ຍັງໄດ້ຮັບໃບຍ້ອງຍໍຜົນງານດີເດັ່ນ ໃນການຈັດຕັ້ງປະຕິບັດຄຳຂວັນ 2 ດີ 5 ເປັນເຈົ້າ ຂອງສູນກາງກຳມະບານລາວ, ຈາກສະຫະພັນກຳມະບານແຂວງ 1 ໃບຕື່ມອີກ.
ກອງປະຊຸມຄັ້ງນີ້ ຜູ້ເຂົ້າຮ່ວມໄດ້ໃຊ້ສິດປະຊາທິປະໄຕ ປ່ອນບັດຄັດເລືອກເອົາ ຄະນະປະທານໜ່ວຍກຳ ມະບານຮາກຖານ ຮາກຖານພະແນກ ຖວທ ແຂວງເຊກອງ ຊຸດໃໝ່ ໂດຍເປັນເອກະພາບກັນ ຄັດເລືອກເອົາ ທ່ານ ສົມພອນ ສີລາສັກ ເປັນປະທານກຳມະບານຮາກຖານພະແນກ ຖວທ ແຂວງ, ທ່ານ ນາງ ແວວຕາ ດວງພະຈັນ ເປັນຮອງປະທານແລະເລືອກເອົາ ທ່ານ ສົມບູນ ສີສົມພອນ ເປັນປະທານກວດກາ, ເພື່ອສືບຕໍ່ຊີ້ນຳ-ນຳພາ ວຽກງານກຳມະບານ ພາຍໃນພະແນກ ຖວທ ແຂວງເຊກອງ ໃຫ້ມີຜົນສຳເລັດດີຂື້ກວ່າເກົ່າ.
ຂ່າວ: ທິດສາຄອນ ວົງມະນີ,ໂທ: 020 5550 3434.